Магомаев Муслим и уэрэдхэр
Темыркъан Хьэту и цIэр зезыхьэ КъБКъУ-м и Щэнхабзэ центрым иджыблагъэ щекIуэкIащ СССР-м и цIыхубэ артист, дунейпсо фестивалхэм я лауреат, баритон лъэщ Магомаев Муслим и фэеплъ пшыхь гукъинэж, музыкант цIэрыIуэр къызэралъхурэ илъэс 75-рэ щрикъум ирихьэлIэу. Ар и жэрдэмщ КъБКъУ-м и студент, уэрэдымрэ къафэмкIэ «Амикс» театрым и уэрэджыIакIуэ Уэртэбей Амир.
Пшыхьыр иригъэкIуэкIащ КъБКъУ-м и егъэджакIуэ, уэрэджыIакIуэ Къумыкъу Ланэ. Абы кърихьэлIахэм ягу къагъэкIыжащ Магомаевым и гъащIэмрэ и гуащIэмрэ:
— Магомаев Муслим Баку къалэм 1942 гъэм шыщхьэуIум и 17-м къыщалъхуащ. И ныбжьыр илъэс 19 щыхъум, Хельсинки щекIуэкIа щIалэгъуалэ фестивалым зыкъыщигъэлъэгъуащ. Абы и утыку итыкIэр, и макъ дахэр куэдым гунэс ящыхъури, цIэрыIуэ ирихъуат. Магомаевым и репертуарым куэд къызэщIиубыдэрт. Апхуэдэхэт оперэхэр, опереттэхэм щыщ ариехэр, мюзиклхэр, романсхэр, неаполитан уэрэдхэр, азербайджан, урыс композиторхэм я классикэ лэжьыгъэ купщIафIэхэр, эстрадэ уэрэдхэр. Абы и концертхэм сыт щыгъуи билетхэр щызэпэубыдат, цIыхушхуэ екIуалIэрти. Кинофильм, спектакль зыбжанэм абы макъамэхэр яхуитхащ. И ныбжьыр илъэс 31-рэ щрикъум Магомаевым къыфIащащ «СССР-м и цIыхубэ артист» щIыхьыцIэр. УэрэджыIакIуэр цIыху мелуанхэм фIыуэ ялъэгъуащ. Нобэр къыздэсым абы и лэжьыгъэхэр цIыхубэм ящыгъупщэркъым.
Уэрэдымрэ къафэмкIэ «Амикс» театрым и артистхэм Магомаевым игъэзащIэу щыта уэрэдхэр гум дыхьэу пшыхьым щыжаIащ.
КъБКъУ-м гъэсэныгъэ, социальнэ IуэхухэмкIэ и проректор Къумыкъу Iэуес къыхигъэщащ цIыхубэм фIыуэ ялъэгъуа артист цIэрыIуэм и фэеплъ пшыхь я еджапIэм зэрыщрагъэкIуэкIым зэрыригушхуэр, Магомаев Муслим хуэдэхэр зыщагъэгъупщэ зэрымыхъунур.
«Амикс» театрым и унафэщI Къул Амир жиIащ уэрэджыIакIуэ цIэрыIуэхэм я фэеплъ пшыхьхэр дяпэкIи КъБКъУ-м къызэрыщызэрагъэпэщынур.
Зэхыхьэр щIэщыгъуэу икIи гъэщIэгъуэну екIуэкIащ. Абы ирагъэблэгъат КъБР-м гъуазджэхэмкIэ щIыхь зиIэ и лэжьакIуэ, композитор цIэрыIуэ Жырыкъ Заур, КъБКъУ-м и егъэджакIуэхэр, студентхэр.
ТекIужь Заретэ
